12.

on seisukohal, et inimestevahelistel ja väikesemahulistel projektidel on üldjuhul suur Euroopa lisaväärtus ja nad aitavad märkimisväärselt kaasa piiriülese koostöö programmide üldise eesmärgi saavutamisele, kõrvaldades piiriga seotud tõkked ning ühendades piirialasid ja nende elanikke. Tuleks rõhutada nende projektide järgmisi konkreetseid eeliseid. — Suuremate projektide väljatöötamise aitamine ja tõhusa koostöö oluline toetamine kogu piiriülese koostöö programmis tänu — soodustatud isikute vajaminevate ametialaste ja kultuuridevahelise suhtlemise oskuste parandamisele ja suutlikkuse tõstmisele kohalikul ja piirkondlikul tasandil; — õigus- ja halduskoostöö valdkondade hõlmamisele; — katsetamisruumi pakkumisele – väikesemahulised projektid sobivad suurepärasele selleks, et katsetada piiriüleses koostöös innovatiivseid ideid ja vahendeid; — suurematele projektidele „inkubaatoriteks“ olemisele – suurte projektide paremale kvaliteedile kaasaaitamine tulenevalt eelnevast katsetamisest väikestes projektides. — Naaberalade kultuuri tundmaõppimine. Kultuuridevaheliste oskuste edendamine piirialade elanike seas. — Inimeste võimaluste edendamine õppimiseks, töötamiseks ja ärisidemete arendamiseks piiriüleselt. — Inimestevahelise suhtluse hõlbustamine. Need projektid aitavad sageli keelebarjääri ületada, soodustades keeleõpet. — Inimestevaheliste kontaktide arendamine ja partnerluste loomine. Paljud piiriülesed partnerlused (ka väiksemate organisatsioonide vahel) algatatakse ja seejärel arendatakse pikaajaliseks koostööks inimestevaheliste ja väikesemahuliste projektide kaudu. — Laiema kodanikuühiskonna kaasamine ja isegi piiriülese kodanikuühiskonna edendamine on oluline panus territoriaalsesse ühtekuuluvusse. — Kogemuste vahetamine. Need projektid pakuvad suurepäraseid platvorme kogemuste jagamiseks ja parimate tavade vahetamiseks kõigi piiriüleses kootöös osalejate vahel kodanikuühiskonnast kuni kohalike ja piirkondlike omavalitsusteni. — Kohalike probleemidega tegelemine. Kohalike lahenduste leidmine. Inimestevahelised ja väikesemahulised projektid aitavad ühiseid visioone ellu viia. Paljusid probleeme saab lahendada ainult kohalikul tasandil toimuva koostöö abil. — Igapäevaste probleemidega tegelemine (nt tagades paremaid avalikke teenuseid) ja apoliitilise lähenemisviisi rakendamine inimeste endi oleviku ja tuleviku kujundamisele. — Usalduse loomine. Euroopas valitseb praegu usalduse puudus. Need käegakatsutavad inimestevahelised projektid on suurepärane vahend usalduse taastamiseks piiriüleselt ja Euroopas. Nad kujutavad endast investeeringut tulevikku. — Piirialade puhuti keerulisest ajaloost või isegi nende praegustest arengutest tulenevate stereotüüpide ja eelarvamuste kõrvaldamine. Piiriülene koostöö ja eelkõige inimestevahelised projektid aitavad ravida piiridest põhjustatud „haavu“. Nad kuulutavad sallivuse ja austuse põhimõtet. Neil võib olla oluline roll leppimises piki Lääne-Balkani piirkonna problemaatilisi piire ja idapartnerluse riikides. — Euroopa idee levitamine. Just inimeste piiriülesest suhtlusest ja koostööst naabritega tunnetatakse Euroopa integratsiooni eeliseid. Need ELi toetatud projektid võivad aidata taastada entusiasmi Euroopa idee suhtes;